ಉತ್ತರ ಪ್ರದೇಶ: ಕೋವಿಡ್ ಲಸಿಕೆಗೆ ಹೆದರಿ ಡ್ರಮ್ ಹಿಂದೆ ಅವಿತ ಅಜ್ಜಿ! ಲಕ್ನೋ: ಕೋವಿಡ್ ಲಸಿಕೆ ಹಾಕಿಸಿಕೊಳ್ಳಲು ಹೆದರಿದ ಅಜ್ಜಿಯೊಬ್ಬರು ಡ್ರಮ್ ಹಿಂದೆ ಅವಿತುಕೊಳ್ಳುತ್ತಿರುವ ಸಂದರ್ಭದ ವಿಡಿಯೊವೊಂದು ಸಾಮಾಜಿಕ ಮಾಧ್ಯಮದಲ್ಲಿ ವೈರಲ್ ಆಗಿದೆ. ಉತ್ತರ ಪ್ರದೇಶದ ಗ್ರಾಮೀಣ ಭಾಗದಲ್ಲಿ ಕೋವಿಡ್ ಲಸಿಕೆ ಹಾಕುವ ತಂಡವೊಂದು ಲಸಿಕೆ ನೀಡಲು ಮುಂದಾದಾಗ ಅಜ್ಜಿ ಹೆದರಿ ಡ್ರಮ್ ಹಿಂದೆ ಅವಿತುಕೊಂಡರು. ಅದನ್ನು ಆ ತಂಡ ವಿಡಿಯೊ ಮಾಡಿ ಸೋಷಿಯಲ್ ಮೀಡಿಯಾದಲ್ಲಿ ಹರಿಬಿಟ್ಟಿದ್ದು, ಎಲ್ಲೆಡೆ ವೈರಲ್ ಆಗಿದೆ. ಬಿಜೆಪಿ ಶಾಸಕಿ ಸರಿತಾ ಬದೌರಿಯಾ ಅವರು ಆರೋಗ್ಯ ಇಲಾಖೆ ತಂಡದೊಂದಿಗೆ ಗುರುವಾರ ಲಸಿಕೆ ನೀಡಿಕೆ ಮತ್ತು ಜಾಗೃತಿ ಮೂಡಿಸಲು ಚಂದನಪುರ ಗ್ರಾಮಕ್ಕೆ ತೆರಳಿದ್ದರು. ಈ ವೇಳೆ ಮನೆಯೊಂದಕ್ಕೆ ತೆರಳಿ ಲಸಿಕೆ ನೀಡಲು ಮುಂದಾಗಿದ್ದಾರೆ. ಆಗ ಅವರಿಂದ ತಪ್ಪಿಸಿಕೊಳ್ಳಲು 80 ವರ್ಷದ ವೃದ್ಧೆಯು ಮೊದಲು ಬಾಗಿಲ ಹಿಂದೆ ಅವಿತುಕೊಂಡು, ನಂತರ ಮನೆಯಲ್ಲಿದ್ದ ಡ್ರಮ್ ಹಿಂದೆ ಅಡಗಿಕೊಳ್ಳಲು ಮುಂದಾಗಿದ್ದಾರೆ. ʻದಯಮಾಡಿ ಹೊರಗಡೆ ಬನ್ನಿʼ ಎಂದು ಅಜ್ಜಿಗೆ ಶಾಸಕರು ಮನವಿ ಮಾಡಿದ್ದಾರೆ. ನಂತರ ಅಜ್ಜಿಯ ಮನವೊಲಿಸಲು ಮುಂದಾದ ವೈದ್ಯರೊಬ್ಬರು, ʻನಾವು ವೈದ್ಯರು. ನಿಮಗೆ ಇಂಜೆಕ್ಷನ್ ನೀಡಲು ಬಂದಿಲ್ಲ. ನಿಮ್ಮೊಂದಿಗೆ ಮಾತನಾಡಲು ಬಂದಿದ್ದೇವೆ ಅಷ್ಟೆ. ಶಾಸಕರೊಂದಿಗೆ ಮಾತನಾಡಲಾದರೂ ಹೊರಗಡೆ ಬನ್ನಿʼ ಎಂದು ಕೇಳಿಕೊಂಡಿದ್ದಾರೆ. ಅದಾದ ಬಳಿಕ ಅಜ್ಜಿ ಹೊರಗಡೆ ಬಂದಿದ್ದಾರೆ. ಆದರೆ, ಆ ದಿನ ಅವರು ಲಸಿಕೆ ಪಡೆಯಲಿಲ್ಲ ಎಂದು ವರದಿಗಳು ಹೇಳಿವೆ. ʻಹಲವು ಗ್ರಾಮಗಳಲ್ಲಿ ಜನತೆಯಲ್ಲಿ ಜಾಗೃತಿ ಮೂಡಿಲ್ಲ. ಅಧಿಕಾರಿಗಳೊಂದಿಗೆ ಗ್ರಾಮಗಳಿಗೆ ತೆರಳಿ ಲಸಿಕೆ ಪಡೆಯುವಂತೆ ಅರಿವು ಮೂಡಿಸಲಾಗುತ್ತಿದೆʼ ಎಂದು ಭದೌರಿಯಾ ತಿಳಿಸಿದರು. ʻನನಗೆ ಜ್ವರ ಬರುತ್ತದೆ ಮತ್ತು ಇತರೆ ಅನಾರೋಗ್ಯ ಸಮಸ್ಯೆ ಬಾಧಿಸುತ್ತದೆʼ ಎಂದು ಅಜ್ಜಿ ನನ್ನೊಂದಿಗೆ ಹೇಳಿದ್ದರು. ಅವರಲ್ಲಿ ಜಾಗೃತಿ ಅಗತ್ಯವಿದೆʼ ಎಂದು ಶಾಸಕರು ಹೇಳಿದರು. ದೊಡ್ಡ ರಾಜ್ಯಗಳಲ್ಲಿ ಅತಿ ಕಡಿಮೆ ಪ್ರಮಾಣದಲ್ಲಿ ಕೋವಿಡ್19 ಲಸಿಕೆಯನ್ನು ನೀಡಿರುವ ರಾಜ್ಯಗಳ ಪೈಕಿ ಉತ್ತರ ಪ್ರದೇಶವೂ ಒಂದು. ರಾಜ್ಯಾದ್ಯಂತ ಕೇವಲ ಶೇ. 2 ಮಂದಿ ಮಾತ್ರ ಪೂರ್ಣ ಪ್ರಮಾಣದಲ್ಲಿ ಲಸಿಕೆ ಪಡೆದಿದ್ದಾರೆ.